b'\n_START_ARTICLE_\nJuho Rantala\n_START_SECTION_\nUra pelaajana\n_START_PARAGRAPH_\nRantala aloitti jalkapallon pelaamisen vuonna 1981 Helsingin Jalkapalloklubin Laajasalon kaupunginosajoukkueessa. H\xc3\xa4n pelasi juniorijoukkueissa A-junioreihin asti ja p\xc3\xa4\xc3\xa4si pelaamaan edustusjoukkueen mukana Liigacupissa, mutta ei murtautunut pelaavaan kokoonpanoon Veikkausliigassa. Kaudeksi 1994 Rantala siirtyi HJK:n farmijoukkue FC Hongan riveihin, jossa h\xc3\xa4n pelasi nelj\xc3\xa4 seuraavaa kautta seuran noustessa Kolmosesta toiseksi korkeimmalle sarjatasolle kahdessa vuodessa. Vuoden 1997 Liigacupissa Rantala esiintyi kahdessa ottelussa HJK:n paidassa, onnistuen maalinteossa Myllykosken Palloa vastaan. Hongan j\xc3\xa4lkeen h\xc3\xa4n edusti p\xc3\xa4\xc3\xa4kaupunkiseudulla IF Gnistania ja Atlantis FC:t\xc3\xa4 kauden verran sek\xc3\xa4 kaksi kautta HIFK:ta. Vuonna 2002 Rantala muutti Englantiin, jossa pelasi Billericay Townissa ennen uransa lopettamista.\n_START_SECTION_\nUra valmentajana\n_START_PARAGRAPH_\nRantalan valmennusura alkoi vuonna 2005 Atlantiksen apuvalmentajana Pasi Pihamaan alaisuudessa. H\xc3\xa4n vastasi samanaikaisesti my\xc3\xb6s akatemiajoukkueen valmentamisesta._NEWLINE_Kesken kauden 2007 Rantala siirtyi HJK:n A-junioreiden valmennukseen ja seuraavaksi kaudeksi h\xc3\xa4net nostettiin reservijoukkue Klubi 04:n valmentajaksi. Kaudelle 2010 Rantala siirtyi HJK:n edustusjoukkueen apuvalmentajaksi. Kesken kauden 2013 Rantala purki sopimuksensa HJK:n kanssa ja siirtyi Valkeakosken Hakan p\xc3\xa4\xc3\xa4valmentajaksi Ykk\xc3\xb6seen.'